Ме́сяца декабря́ в 29-й день

Преподо́бнаго Васили́ска Сиби́рскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 1:

Я́ко заря́ пресве́тлая,/ зе́млю Сиби́рскую житие́м твои́м озари́л еси́,/ еди́наго безмо́лвия взыску́я,/ серде́чныя моли́твы де́латель преизря́дный яви́лся еси́,/ о́тче Васили́сче преблаже́нне,// моли́ спасти́ся душа́м на́шим.

Изде́тска к Бо́гу мы́слию восперя́яся,/ Тому́ Еди́ному прилепи́лся еси́,/ в труде́х пусты́нных смире́нно подвиза́яся,/ любо́вь соверше́нную стяжа́л еси́,/ боголюби́ве о́тче Васили́сче,/ те́мже и дух твой возра́довася о Го́споде,// Его́же моли́ о чту́щих па́мять твою́.

Смире́нием себе́ украси́вый/ и воздержа́нию навы́кнувый,/ страсте́й воста́ние, блаже́нне, погре́бл еси́,/ моли́твою же серде́чною ду́шу твою́ очи́стив,/ храм Ду́ха Свята́го яви́лся еси́./ Те́мже и ра́дость неизрече́нную от Го́спода досто́йно прия́л еси́,// Его́же моли́ и нам блага́я улучи́ти.

Сла́ва, глас 6:

Прииди́те, ве́рнии лю́дие,/ хвале́бными пе́сньми па́мять почти́м/ богоно́снаго ста́рца Васили́ска,/ земли́ Сиби́рския украше́ние,/ и́же, в ней усе́рдне подвиза́вся/ и на ле́ствицу духо́вную возше́д,/ я́ко свети́льник светоза́рный просия́,/ ны́не предстои́т Престо́лу Святы́я Тро́ицы// и мо́лится о душа́х на́ших.

И ны́не, пра́здника.

Вход. Проки́мен дне. И чте́ния три преподо́бническая.

На лити́и стихи́ры глас 2:

Свети́льник пусты́ни Го́сподем возжже́нный,/ мона́шествующим пра́вило/ и лю́дем ве́рным наста́вник яви́лся еси́./ Те́мже, уго́дниче Христо́в Васили́сче,/ и нас в доброде́телех укрепи́,// святу́ю па́мять твою́ пра́зднующих.

В пусты́ни я́ко во гро́бе затвори́вся,/ плотска́я двиза́ния духо́вными стремле́ньми угаси́л еси́,/ во е́же со Христо́м в живо́т ве́чный воскре́снути./ Его́же усе́рдно моли́ о нас, преподо́бне,/ душ на́ших грехо́вную ме́ртвость оживотвори́ти,// любо́вию тя почита́ющих.

Та́йныя твоя́ по́двиги кто изочте́т, свя́те Васили́сче,/ я́же Еди́ному Бо́гу ве́домыя?/ Ты бо сна очи́ма твои́ма не дал еси́,/ во дни и нощи́ ду́хом к Бо́гу пламене́я,/ плотски́я стра́сти посто́м дале́че от себе́ отгна́л еси́./ Те́мже и нам, в ле́ности грехо́вней су́щим,// бу́ди усе́рдный помо́щник.

Сла́ва, глас 6:

О́стров Коне́вский освети́ся прише́ствием твои́м, преподо́бне,/ и бра́тия, Бо́га благодаря́ще, зело́ возра́довашася./ Сотаи́нник же твой Зоси́ма,/ у́мнаго твоего́ де́лания благода́ти свиде́тель быв,/ дея́ния пра́веднаго жития́ твоего́ списа́./ Мы же прославля́ем Святу́ю Тро́ицу,/ дарова́вшую такова́го подви́жника земли́ Ру́сстей// и моли́твенника о душа́х на́ших.

И ны́не, пра́здника.

На стихо́вне стихи́ры, глас 5:

Прииди́те, мона́шествующих чи́ни,/ Васили́ска преподо́бнаго житию́ поревну́им/ и пе́сньми духо́вными того́ почти́м,/ со умиле́нием к нему́ взыва́юще:/ ра́дуйся, в по́двизех и́ноческих вспоможе́ние/ и в душегуби́тельнем уны́нии ободре́ние,/ ра́дуйся, послуша́ния высото́ богосве́тлая/ и смире́ния глубино́ благооти́шная// всем, с ве́рою к тебе́ притека́ющим.

Стих: Честна́ пред Го́сподем// смерть преподо́бных Его́.

Прииди́те, мирски́х сосло́вия,/ Васили́ска блаже́ннаго честны́я мо́щи облобыза́им/ и словесы́ досто́йными того́ ублажи́м,/ в моли́тве те́плей к нему́ воздыха́юще:/ ра́дуйся, в ско́рбех и напа́стех засту́пниче/ и в труде́х пра́ведных помо́щниче,/ ра́дуйся, братолю́бия ди́вный о́бразе/ и любве́ Христо́вы зерца́ло// всем, с наде́ждою к тебе́ прибега́ющим.

Стих: Блаже́н муж, боя́йся Го́спода,// в за́поведех Его́ восхо́щет зело́.

Прииди́те, всех ве́рных собо́ри,/ Васили́ска преподо́бнаго днесь па́мять просла́вим/ и духо́вному доброде́ланию того́ научи́мся,/ пе́ние хвале́бное тому́ принося́ще:/ ра́дуйся, страны́ Сиби́рския ве́лие украше́ние/ и земли́ пусты́нныя благово́нное процвете́ние,/ ра́дуйся, дея́ний моли́твенных сокро́вище пребога́тое/ и боже́ственныя благода́ти исто́чниче// всем, любо́вию тя почита́ющим.

Сла́ва, глас 8:

Су́етная и ло́жная ми́ра сего́ оста́вив,/ в пусты́ню безлю́дную прите́кл еси́, преподо́бне,/ иде́же во пло́ти я́ко безпло́тный пожи́л еси́/ и, Ду́ха Свята́го светлостьми́ просвеща́емь,/ плоды́ духо́вныя стори́цею преумно́жил еси́./ Мы же, таково́му житию́ твоему́ дивя́щеся,/ прославля́ем Отца́ и Сы́на и Свята́го Ду́ха,// Тро́ицу Единосу́щную и Неразде́льную.

И ны́не, пра́здника.

Тропа́рь, глас 4:

Христа́ изде́тска возлюби́в, преподо́бне,/ Тому́ Еди́ному порабо́тати вожделе́л еси́/ и, в пусты́ню Сиби́рскую всели́вся,/ дар непреста́нныя моли́твы стяжа́л еси́./ Мы же, чту́ще сла́вныя по́двиги твоя́,/ с любо́вию вопие́м ти:// моли́ спасти́ся душа́м на́шим.

Ин тропа́рь, глас 8:

Земли́ Сиби́рския процвете́ние,/ серде́чныя моли́твы иску́сный де́лателю,/ и́ноком изве́стнейшее пра́вило,/ всем притека́ющим до́брый наста́вниче,/ преподо́бне о́тче Васили́сче,// моли́ Христа́ Бо́га спасти́ся душа́м на́шим.

НА У́ТРЕНИ

По 1-м стихосло́вии седа́лен, глас 4:

Послуша́ние Авраа́мово позна́в и терпе́нию И́овлеву поревнова́в, о́тче Васили́сче,/ ве́лий подви́жник безмо́лвия яви́лся еси́,/ ве́рою и благоче́стием сия́я./ Те́мже вси наста́вника у́мнаго де́лания тя почита́ем/ и моли́твенника о спасе́нии душ на́ших.

Сла́ва, и ны́не, пра́здника.

По 2-м стихосло́вии седа́лен, глас 1:

К пустынножи́тельству Бо́гом предызбра́н быв/ и а́нгельский чин досто́йно восприе́м,/ безмо́лвия путь до конца́ преше́л еси́, блаже́нне,/ и в по́двизе ве́ры моли́тву чи́стую стяжа́л еси́./ Ны́не же, в Ца́рствии Небе́снем ра́дости неизрече́нныя наслажда́яся,/ моли́ спасти́ и просвети́ти ду́ши на́ша.

Сла́ва, и ны́не, пра́здника.

Велича́ние:

Ублажа́ем тя,/ преподо́бне о́тче Васили́сче,/ и чтим святу́ю па́мять твою́,/ наста́вниче мона́хов// и собесе́дниче А́нгелов.

Псало́м избра́нный: Терпя́ потерпе́х Го́спода:

По полиеле́и седа́лен, глас 8:

В безмо́лвии серде́чнем пребыва́я,/ ум твой в па́мяти о Го́споде храни́л еси́, преподо́бне,/ нищету́ же духо́вную стяжа́в,/ благода́ть оби́льную Ду́ха Свята́го привле́кл еси́/ и жили́ще чи́стое Того́ соде́лался еси́./ Моли́ся о нас, свя́те Васили́сче, любо́вию творя́щих па́мять твою́.

Сла́ва, и ны́не, пра́здника.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 43.

По 50-м псалме́ стихи́ра, глас 6:

Прииди́те днесь, празднолю́бцы,/ пе́нии и пе́сньми духо́вными/ па́мять почти́м свята́го Васили́ска,/ той бо, я́ко подви́жник пустыннолю́бный,/ ве́лия труды́ ко трудо́м прилага́я,/ Ду́ха Свята́го благода́ть стяжа́./ Те́мже, духо́вне торжеству́юще,/ ку́пно тому́ возопии́м:/ преподо́бне и богоно́сне о́тче,// моли́ спасти́ся душа́м на́шим.

Кано́н преподо́бнаго, глас 8.

Песнь 1

Ирмо́с: Колесницегони́теля фарао́ня погрузи́/ чудотворя́й иногда́/ Моисе́йский жезл, крестообра́зно порази́в/ и раздели́в мо́ре:/ Изра́иля же беглеца́, пешехо́дца спасе́,// песнь Бо́гови воспева́юща.

Припев: Преподо́бне о́тче Васили́сче, моли́ Бо́га о нас.

Васили́ска блаже́ннаго ны́не па́мять соверша́юще, ра́дуемся, Бо́га благодаря́ще, споспе́шника во спасе́ние нам яви́вшаго и в моли́тве непреста́нней наста́вника преизря́днаго.

Да́ром смире́ния от Бо́га ще́дро обогати́вся и мно́гия ско́рби благоду́шно терпя́, преподо́бне, пусты́ннаго де́лания ве́лий подви́жник показа́лся еси́. Те́мже и нас, малоду́шных, моли́твами твои́ми укрепи́.

К Бо́гу любо́вию па́че огня́ распала́емь, о́тче, ра́дости жития́ безмо́лвнаго дости́гл еси́, Христу́ Еди́ному сочетава́яся, Его́же вои́стину узре́л еси́.

Богоро́дичен: Упова́ние мое́ Ты еси́, Богоро́дице, и на Тя всю наде́жду мою́ возлага́ю, страсте́й мо́ре помози́ неврежде́нно прейти́, любо́вию Тя воспева́ющему.

Песнь 3

Ирмо́с: Утвержде́й в нача́ле небеса́ ра́зумом/ и зе́млю на вода́х основа́вый,/ на ка́мени мя, Христе́, за́поведей Твои́х утверди́:/ я́ко несть свят па́че Тебе́,// Еди́не Человеколю́бче.

Я́ко еле́нь жела́ет на исто́чники водны́я, та́ко душа́ твоя́ возжада́ безмо́лвия, о́тче, во е́же Еди́ному Го́споду служи́ти. Те́мже у́бо и нас к высоте́ любве́ Боже́ственныя подвиза́еши.

Ве́лию ре́вность к пустынножи́тельству име́яй, о пло́ти свое́й небре́гл еси́, блаже́нне, вя́щшия же по́двиги к по́двигом прилага́я, воздержа́ния сла́дость позна́л еси́.

Самочи́ннаго жи́тельства устраши́вся, в леса́ Бря́нския прише́л еси́, иде́же, во́ли своея́ отмета́яся, в послуша́ние ста́рцу духо́вному себе́ вдал еси́ и в чи́не и́ночестем досто́йно Бо́гу послужи́л еси́.

Богоро́дичен: Сло́вом вся Сотво́ршаго неизрече́нно во чре́ве Твое́м носи́ла еси́, Пречи́стая Де́во, Его́же неуста́нно моли́ поми́ловати нас в День стра́шнаго испыта́ния.

Седа́лен, глас 4:

Пусты́ню непло́дную во спасе́ние избра́л еси́, Васили́сче,/ и, ми́ру вои́стину умертви́вся,/ труды́ по́стническими А́нгелов безпло́тных удиви́л еси́,/ бесо́в же наве́ты смире́нием сокруша́я,/ плод духо́вный терпе́нием ве́лиим возрасти́л еси́.

Сла́ва, и ны́не, пра́здника.

Песнь 4

Ирмо́с: Ты моя́ кре́пость, Го́споди,/ Ты моя́ и си́ла,/ Ты мой Бог, Ты мое́ ра́дование,/ не оста́вль не́дра О́тча/ и на́шу нищету́ посети́в./ Тем с проро́ком Авваку́мом зову́ Ти:// си́ле Твое́й сла́ва, Человеколю́бче.

В трудолю́бии и богомы́слии подвиза́яся, блаже́нне, един со Еди́ным в безмо́лвии при́сно пребыва́л еси́ и, сла́вы земны́я удаля́яся, тишины́ боже́ственныя испо́лнился еси́.

Про́сто и смире́нно житие́ твое́ бысть, богоблаже́нне, о себе́ бо ничесо́же когда́ возомни́л еси́, но, я́ко звезда́ многосве́тлая, по́двиги твои́ми пусты́ню озари́л еси́.

Послуша́ния о́браз и кро́тости зерца́ло, любве́ сосу́д и благода́ти исто́чник обре́те в тебе́ святы́й Зоси́ма. Бу́ди и нам наста́вник духо́вный и моли́твенник усе́рдный.

Богоро́дичен: Ты моя́ наде́жда, Богоро́дице, Ты мое́ заступле́ние, Ты Ма́ти Го́спода моего́ и Творца́, Ты мой покро́в, не оста́ви предста́тельством Твои́м на Тя упова́ющаго и спаси́, Пречи́стая, моли́твами Твои́ми.

Песнь 5

Ирмо́с: Вску́ю мя отри́нул еси́/ от Лица́ Твоего́, Све́те Незаходи́мый,/ и покры́ла мя есть чужда́я тьма окая́ннаго?/ Но обрати́ мя, и к све́ту за́поведей Твои́х// пути́ моя́ напра́ви, молю́ся.

Бра́тскою любо́вию распала́емь, преподо́бный Зоси́ма списа́тель богоуго́дных дея́ний твои́х, блаже́нне Васили́сче, яви́ся, да житие́ твое́ освети́т степе́ни ле́ствицы духо́вныя, от до́льняго к го́рнему нас возводя́щия.

Серде́чныя моли́твы де́латель усе́рдный был еси́, о́тче Васили́сче, те́мже, све́том боже́ственнаго ве́дения просвеща́емь, Ца́рствия Бо́жия тайнови́дец яви́лся еси́. Ны́не же на Небеси́ Влады́ку те́пле мо́лиши о нас.

Ра́достию ве́лиею исполня́шеся душа́ твоя́, блаже́нне, я́ко умо́м трезвя́ся на вся́кое вре́мя, со Христо́м Сладча́йшим всегда́ пребыва́л еси́.

Богоро́дичен: О́гнь Божества́, я́ко Купина́ Неопали́мая, во чре́ве Твое́м носи́ла еси́, Пресвята́я Де́во. Те́мже моего́ окая́нства тьму́ просвети́ и к све́ту за́поведей Сы́на Твоего́ вся помышле́ния напра́ви.

Песнь 6

Ирмо́с: Очи́сти мя, Спас́е,/ мно́га бо беззако́ния моя́,/ и из глубины́ зол возведи́, молю́ся:/ к Тебе́ бо возопи́х и услы́ши мя,// Бо́же спасе́ния моего́.

Вся привре́менная оста́вив, я́ко до́брый купе́ц би́сер многоце́нный обре́л еси́, моли́тву серде́чную, от любве́ ве́лия ра́достно к Бо́гу излива́емую.

Моли́твы непреста́нныя де́йство благода́тное позна́л еси́, богоблаже́нне, те́мже внутрь се́рдца твоего́ яви́ся исто́чник, излива́яй то́ки сла́дости несказа́нныя.

В моли́тве к Бо́гу простира́яся и Того́ зря в се́рдце свое́м, преподо́бне о́тче Васили́сче, слез благода́тных пото́ки пролия́л еси́.

Богоро́дичен: О Ма́ти Де́во, непра́вда обдержи́т мя и в про́пасть поги́бели влече́т. Помози́, Пречи́стая, и умоли́ Сы́на Твоего́, да поми́лует мя гре́шнаго.

Конда́к, глас 4:

В пусты́ню безлю́дную от сла́вы мирски́я удали́вся,/ у́мнаго де́лания высоты́ смире́нием дости́гл еси́,/ те́плою любо́вию ко Христу́ простира́яся,/ сла́дость непреста́нныя моли́твы се́рдцем позна́л еси́./ Те́мже сосу́д Ду́ха Свята́го яви́вся,/ вся концы́ земли́ Сиби́рския освяти́л еси́,/ богоно́сне о́тче Васили́сче,// моли́ Всеще́драго Бо́га,// да спасе́т ду́ши на́ша.

И́кос:

Безмо́лвия по́прище небла́зненно прете́к, воздержа́ния труды́ и боле́зни теле́сныя поне́сл еси́, о́тче, всено́щная стоя́ния и поста́ по́двиг о́тай соверша́я, смире́ния и́стиннаго дости́гл еси́, и́мже на высоту́ духо́вную возше́д и моли́твы серде́чныя сла́дость небе́сную вкуси́в, бога́тством бла́гости украси́лся еси́. Те́мже вопие́м ти: богоно́сне о́тче Васили́сче, моли́ Всеще́драго Бо́га, да спасе́т ду́ши на́ша.

Песнь 7

Ирмо́с: Бо́жия снизхожде́ния/ о́гнь устыде́ся в Вавило́не иногда́:/ сего́ ра́ди о́троцы в пещи́ ра́дованною ного́ю,/ я́ко во цве́тнице лику́юще, поя́ху:// благослове́н еси́, Бо́же оте́ц на́ших.

Засту́пницу Усе́рдную на по́мощь призыва́я и путе́м у́зким неукло́нно ше́ствуя, благода́ть помога́ти злостра́ждущим стяжа́л еси́, Васили́сче, богоприя́тными твои́ми моли́твами.

Пусты́ня Сиби́рская освяти́ся, такова́го подви́жника прие́млющи, и́же, и мраз лю́тый и ску́дость теле́сную по́мощию Бо́жиею претерпе́в, Го́спода неуста́нно славосло́вил есть.

В моли́тве непреста́нней пребыва́я, от си́лы в си́лу восходи́л еси́, блаже́нне, и си́це преспе́яния духо́внаго дости́гнув, путь и́стинный ве́рным уясни́л еси́.

Богоро́дичен: Обнаже́н есмь благи́х дея́ний и стыжду́ся, но Ты, Пречи́стая, ми́ру обновле́ние ро́ждшая, просвети́ мя све́том благода́ти Сы́на Твоего́, Преблагослове́нная.

Песнь 8

Ирмо́с: Седмери́цею пещь/ халде́йский мучи́тель/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Я́ко пти́ца небе́сная, свя́те Васили́сче, ника́коже попече́ния о телеси́ свое́м име́я, ду́шу твою́ добро́тою украси́л еси́ и нестяжа́ния учи́тель яви́лся еси́. Те́мже и нас на го́ру доброде́тели возведи́, да превозно́сим Го́спода во ве́ки.

В любви́ соверше́нней пребыва́я, я́ко свеща́ пресве́тлая, в пусты́ни хла́дней возсия́л еси́, блаже́нне, и наста́вник иску́сный яви́лся еси́, вся призыва́вый воспева́ти Го́спода во ве́ки.

Мирску́ю му́дрость отве́ргнув, прему́дрость от Го́спода стяжа́л еси́, свя́тче, и себе́ ни во что́же вменя́я, высо́к пред Бо́гом яви́лся еси́. Помози́ и нам в смиренному́дрии превозноси́ти Го́спода во ве́ки.

Богоро́дичен: Мно́жицею мои́х прегреше́ний пещь гее́нскую сам себе́ разжего́х, окая́нный, но мно́жеством ми́лости и щедро́т Сы́на Твоего́, Всепе́тая, осужде́ния о́гненнаго изба́ви мя, да, спаса́емь при́сно моли́твами Твои́ми, превознесу́ Тя во ве́ки.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски/ и чре́во Твое́ бысть простра́ннейшее небе́с./ Тем Тя, Богоро́дицу,// А́нгелов и челове́к чинонача́лия велича́ют.

О, ве́лия любве́ твоея́, о́тче! Ка́ко по сме́рти сотаи́ннику твоему́ Зоси́ме моли́твы непреста́нныя де́йство благослови́л еси́ огласи́ти и на поле́зная ко спасе́нию ми́рови откры́ти.

О, чу́до ди́вное! Храм моли́твы непреста́нныя се́рдце твое́ сози́жде Госпо́дь, благода́ти Ду́ха Свята́го пла́менем объя́тое и по успе́нии твое́м о нас всегда́ моля́щееся.

О, ди́вная дела́ Госпо́дня! Моще́й твои́х десны́я руки́ трепе́рстное сложе́ние зря́ще, Васили́сче блаже́нне, жития́ твоего́ дея́нии наставля́емся и, благода́ть бога́тную от сих прие́млюще, пе́ние умиле́нное тебе́ прино́сим.

Богоро́дичен: Стра́шно бысть сие́ та́инство и недомы́слимо, ка́ко Невмести́мый Бог во утро́бу Твою́ вмести́ся и я́ко Челове́к нам яви́ся. Тем Тя, Богороди́тельнице, А́нгелов и челове́к чинонача́лия велича́ют.

Свети́лен, глас 2:

Богосве́тлыми луча́ми дея́ний моли́твенных сия́я, ле́ность душ на́ших к де́ланию духо́вному подви́гни, помышле́ния же на́ша ко Христу́ напра́ви и в моли́твеннем трезве́нии соблюди́, да тя, Васили́сче пресве́тле, любо́вию воспева́ем.

Сла́ва, и ны́не, пра́здника.

На хвали́тех стихи́ры, глас 8:

О пустыннолю́бче Васили́сче,/ обе́т безмо́лвия во́лею прие́м/ и ле́ствицы восхожде́ния верх дости́гнув,/ дар моли́твы непреста́нныя стяжа́л еси́/ и, любо́вию ко Христу́ распала́емь,/ Ду́ха Свята́го жили́ще себе́ соде́лал еси́,/ Его́же благода́ть стяжа́ти и нам помози́,// святы́ми твои́ми молитва́ми.

О подви́жниче безмо́лвия преди́вный,/ челове́ческия сла́вы хотя́ утаи́тися,/ в пусты́ню Сиби́рскую удали́лся еси́,/ иде́же, ве́тры безго́дными обурева́емь,/ труды́ тя́жкия подъя́л еси́/ и, во бра́ни духо́вней побе́ду над враги́ одержа́в,/ в ра́дость Го́спода твоего́ вшел еси́,// Его́же моли́ спасти́ся душа́м на́шим.

О честны́й боголю́бче Васили́сче,/ отце́м пусты́нным подо́бяся,/ благода́тнаго безмо́лвия дости́гл еси́/ и, любо́вь сыно́внюю стяжа́в,/ ве́рное ча́до Отца́ Небе́снаго яви́лся еси́/ и всем, от ве́ка Бо́гу угоди́вшим, сонасле́дник./ Мы же, моще́й твои́х благода́ть прие́млюще,/ благода́рственная Го́споду прино́сим,// Его́же моли́ о спасе́нии душ на́ших.

Сла́ва, глас 5:

Ра́дуйся, звездо́ пусты́нная,/ о́тче Васили́сче преблаже́нне,/ ты бо, от ю́ности усе́рдно Го́споду послужи́в,/ доброде́тельми ду́шу твою́ обнови́л еси́/ и моли́твою непреста́нною ум твой просвети́л еси́,/ ны́не же к тща́нию духо́вному нас наставля́еши// и мо́лишися о душа́х на́ших.

И ны́не, пра́здника.

НА ЛИТУРГИ́И

Слу́жба вся преподо́бническая.

Моли́тва

О преподо́бне и богоблаже́нне о́тче наш Васили́сче, безмо́лвия до́блий рачи́телю и пустынножи́телю ре́вностный, у́мнаго де́лания смире́нный наста́вниче и послуша́ния преди́вный о́бразе! Ты, ми́ра сла́дости бе́гая, пусты́ни непрохо́дныя дости́гл еси́, в не́йже мно́гая ле́та, богомы́слием озаря́емь, в труде́х пусты́нных подвиза́лся еси́, смиренному́дрия глубину́ стяжа́в. Сего́ ра́ди, я́ко сокро́вище пребога́тое, серде́чныя моли́твы сла́дость уте́шительную Госпо́дь тебе́ дарова́, ея́же де́йствием вели́ких дарова́ний испо́лнился еси́. Те́мже мо́лим тя, о́тче Васили́сче, при́зри на ны, уны́лыя и немощны́я, и возгре́й в сердца́х на́ших и́стинную ре́вность о Христе́ Иису́се Го́споде на́шем, И́же есть еди́ный Исто́чник спасе́ния на́шего. Бу́ди нам споспе́шник в духо́внем восхожде́нии: ум наш в трезве́нии бо́дреннем укрепи́ и дух сокруше́н в сердца́ на́ша вкорени́, наипа́че вразуми́, научи́ и усе́рдие неосла́бное в моли́тве непреста́нней пода́ждь нам, во е́же освяти́ти уста́ и сердца́ и вся помышле́ния Христу́ Бо́гу на́шему, Его́же и́менем отбежи́т от нас вся́кая непра́вда и уны́ние, я́же от диа́вола нам прибыва́ющия, и да просветя́тся ду́ши на́ша све́том любве́ Боже́ственныя ко исправле́нию жития́ на́шего, да не поги́бнем во огни́, а́ки пле́велы, но, я́ко пшени́цу чи́стую, да собере́т ны Госпо́дь в жи́тницу Свою́ Небе́сную, иде́же вси лю́бящии Его́ в ра́дости неизрече́нней пребыва́ют, сла́вяще Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*14.07.2018 (журнал № 61).*